**דוד יאיר קלטינס** (נולד ב-11 ביוני 1995) הוא כדורגלן ישראלי המשחק בסט. ג'ונסטון בעמדת הקשר האחורי והמגן.

קריירה
------

קלטינס נולד בנווה אילן וגדל במבשרת ציון. כילד, שיחק שנתיים בגילאים 6–8 באקדמיה של הפועל תל אביב. בגיל 12 הצטרף למחלקת הנוער של בית"ר ירושלים. מלבד עמדת הקשר אחורי, שיחק קלטינס בקבוצת הנוער גם בעמדות המגן והחלוץ. בעונת 2014/2015 הצטרף קלטינס לאימוני הקבוצה הבוגרת של בית"ר ירושלים בליגת העל, ולעיתים גם נמנה עם סגל הקבוצה הבוגרת, אך לא זכה לדקות משחק.

בתחילת עונת 2015/2016 שותף קלטינס במשחקי הקבוצה בגביע הטוטו, וב-26 באוקטובר 2015 ערך את הופעת הבכורה שלו בליגת העל עם בית"ר ירושלים, כשהשלים 90 דקות ורשם בישול בניצחון 4–2 על מכבי תל אביב. שבוע לאחר מכן, ב-11 בנובמבר, נבחר ל"שחקן המצטיין" בניצחון 1–0 על הפועל רעננה. לאחר שהרשים בהזדמנויות אותן קיבל מהמאמן סלובודאן דראפיץ', זכה קלטינס לדקות משחק רבות יותר והפך לשחקן חשוב בחלק האחורי של הקישור בבית"ר ירושלים. ב-1 בפברואר 2016 כבש את שער הבכורה שלו בקריירה, בתיקו 2–2 נגד מכבי תל אביב. בסך הכל כבש שער אחד ב-25 הופעות בליגה בעונתו הראשונה בקריירה, ונבחר לתגלית העונה.

בעונת 2016/2017, תחת המאמן רן בן שמעון, הוסט קלטינס מספר פעמים לעמדות הבלם והמגן הימני. ב-7 ביולי 2016 ערך את הופעת הבכורה שלו במפעל אירופי, כשעלה כמחליף בניצחון 1–0 על סלובודה טוזלה הבוסנית במסגרת הסיבוב הראשון של מוקדמות הליגה האירופית של אופ"א. בסך הכל שיחק ארבע עונות בבית"ר ירושלים, וכבש במדיה ארבעה שערים ב-113 הופעות בליגת העל.

ב-25 ביוני 2019 חתם קלטינס לחמש שנים בהפועל באר שבע מליגת העל, ששילמה עבורו 1.5 מיליון יורו.

ב-25 בספטמבר 2022 חתם לשנתיים בהפועל תל אביב. ב-28 באוגוסט 2023 התירה הקבוצה את חוזהו.

ב-9 בינואר 2024, חתם בסט. ג'ונסטון מליגת העל הסקוטית.

נבחרת ישראל
-----------

שיחק פעמיים עם נבחרת נוער ב' של ישראל עד גיל 18. לזכותו שבע הופעות במדי נבחרת הנוער עד גיל 19, עמה השתתף באליפות אירופה עד גיל 19 לשנת 2014, כולל במשחק בשלב-הבתים בטורניר הסופי מול נבחרת אוסטריה, בו הפסידה ישראל 3–0. את הופעת הבכורה שלו בנבחרת הצעירה עד גיל 21 ערך ב-24 במרץ 2016 במשחק מול הונגריה עד גיל 21, ולזכותו שש הופעות במדיה.

ב-6 בנובמבר 2016 זומן לראשונה לסגל הנבחרת הבוגרת של ישראל, על-ידי המאמן הלאומי אלישע לוי. ב-24 במרץ 2017 ערך את הופעת הבכורה שלו בנבחרת הבוגרת, כשנכנס כמחליף במחצית השנייה בהפסד החוץ 1–4 מול ספרד במסגרת מוקדמות מונדיאל 2018.

חיים אישיים
-----------

אמו פלורי (לבית בן-הרוש) היא ממוצא מרוקאי ואביו יוסי קלטינס הוא הולנדי. ובשל כך מחזיק קלטינס גם בדרכון הולנדי. סבו מצד אמו היה כדורגלן במרוקו.

את שירותו בצה"ל עשה כאחראי מחסן במטבח.

תארים
-----

הפועל באר שבע
* גביע המדינה (2): 2019/2020, 2021/2022
* אלוף האלופים: 2022

קישורים חיצוניים
----------------

ויקישיתוף מדיה וקבצים בנושא **דוד קלטינס** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. 1 2 3  אופיר סער‏, דוד קלטינס בראיון: "באופי אני הולנדי, על המגרש אני מרוקאי", באתר וואלה!‏, 14 במרץ 2016
2. ↑  Maccabi Tel Aviv vs. Beitar Jerusalem - 26 October 2015 - Soccerway, int.soccerway.com
3. ↑  הקפטנים בחרו: קלטינס תגלית העונה בליגה, באתר ONE‏, 19 במאי 2016
4. ↑  אתם קבעתם: נבחרי העונה, באתר ערוץ הספורט, 23 במאי 2016
5. ↑  יניב טוכמן‏, הפועל באר שבע: דוד קלטינס חתם לחמש שנים, באתר וואלה!‏, 25 ביוני 2019
6. ↑  אופיר סער‏, דוד קלטינס חתם בהפועל תל אביב לשנתיים עם אופציה לעונה נוספת, באתר וואלה!‏, 25 בספטמבר 2022
7. ↑  "אחוזי ההצלחה איתי היו גבוהים בהרבה", באתר ערוץ הספורט, 29 באוגוסט 2023
8. ↑  רשמי: דוד קלטינס חתם בסט. ג`ונסטון, באתר ערוץ הספורט, 9 בינואר 2024
9. ↑  Austria U19 vs. Israel U19 - 22 July 2014 - Soccerway, au.soccerway.com
10. ↑  ההתאחדות לכדורגל בישראל - פרטי שחקן, באתר www.football.org.il
11. ↑  דורון בן דור, ‏גלזר, עטר, אוחנה וקלטינס בסגל נבחרת ישראל, באתר ONE‏, 6 בנובמבר 2016
12. ↑  Spain vs. Israel - 24 March 2017 - Soccerway, int.soccerway.com
13. ↑  גיא בן זיו, ‏האס החדש של דראפיץ': הכירו את דוד קלטינס, באתר ONE‏, 27 באוקטובר 2015
14. ↑  דוד בן-שימול, "רציני ומשקיען": הכישרון החדש של בית"ר, באתר ynet, 3 בנובמבר 2015
15. ↑  מוטי פשכצקי, ‏"חד משמעית, אני חנון. החלום? להגיע לארסנל", באתר ערוץ הספורט, 21 בנובמבר 2016
16. 1 2  אופיר סער‏, דוד קלטינס, הסיפור האמיתי: ההתנהלות וההשפלות שהובילו לעזיבה, באתר וואלה!‏, 26 ביוני 2019
17. ↑  David Keltjens, worldfootball.net (באנגלית)
18. ↑  David Keltjens - Player profile 22/23, www.transfermarkt.com (באנגלית)
19. ↑  אתר למנויים בלבד עירד צפריר, דוד קלטינס: "אני לא רוצה למתג את עצמי כדוגמן, קודם חושב להצליח בכדורגל", באתר הארץ, 11 בנובמבר 2016